Henrek Bán Henrik

**BONOBÓÉK VESZTEGZÁRA**

egyfelvonásos

BOBÓ (Botond): aszkétikus külsejű harmincas férfi
NONÓ (Noémi): Bobó telt idomú idősebbik húga
BONÓ (Borbála): Bobó androgün külsejű fiatalabbik húga

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Lelakott lakás szobája.  Földön matrac, körben tucatnyi pornóújság. Középen dohányzóasztal, rajta dohánytörmelék és egy majmot formázó vízipipa. BONÓ lép be, körüljáratja tekintetét a szobán, majd megáll a nézőtérrel szemben. NONÓ toppan be, fontoskodó arccal körbevizslat, majd fintorogva odalép BONÓ mellé. Immár ketten bámulnak maguk elé… BOBÓ érkezik meg zajosan; BONÓ és NONÓ szétrebbennek.*

BOBÓ Ugyan hadd kérdezzem már meg, hogy a faszomba jutott eszetekbe csak így idejönni? Kinek támadt ez a kolosszális ötlete, hmm..?

BONÓ Tudni szerettük volna, mi van veled. Aggódtunk.

BOBÓ Mégis mi a geci lenne velem?! Business as usual, ahogy a művelt brit mondja. Pár napja még Ausztriában bandáztam nagyban, szóval, ha akkor jöttök, akkor most nincs ez a szarság. De nem, ti most nyitjátok rám az ajtót, szó szerint, bazdmeg.

BONÓ Nem tudtunk elérni. Nem vetted föl a mobilod. Megvan még egyáltalán?

BOBÓ Nincs.

BONÓ Mi lett vele?

BOBÓ Mi lett? Elpattintottam. Így megy ez már minálunk. Apropó, kápé kinél van?

NONÓ Nálam nincs. Minek voltál Ausztriában?

BOBÓ Jó, akkor majd kilopódzol szépen az automatáig.

NONÓ Teljesen hülye vagy?! Sértsem meg a karantént?

BOBÓ Inkább, mint az együttlakás szabályait.

NONÓ Te miről beszélsz?!

BOBÓ A magánélet szentségéről, arról. Hogy ha már el is avászkodtok idáig a világjárvány közepén, ha nem nyitok ajtót, nem felelek kopogásra, akkor beletörődsz, és elhúzol. De nem, ti besurrantok, bazdmeg. A kutya faszáért kellett nekem kulcsot adni!? Mondjuk, az se most lehetett, mer’ én már nem is emlékeztem rá. Képzelhetitek, mennyire beparáztam tőletek. Mióta vártatok rám?

BONÓ Alig negyedórája.

BOBÓ És meddig óhajtottatok várakozni?

*BONÓ megvonja a vállát.*

BOBÓ Bár végül is oly’ mindegy. Engem tegnapelőtt teszteltek a vírusra. Hogy mikorra lesz meg az eredmény, a fasz se tudja. Elvileg két hétig a seggemen kéne maradnom minden körülmények között. De ha nem pozitív lesz, kurvaélet, hogy izibe feloldom az önkéntes karantént.

NONÓ Dehát most is kint jártál!?

BOBÓ Végigmondhatom? Szóval passz, hogy mikor fogtok tudni leghamarabb szabadulni innét. Vagy pedig egyszerűen csak fogjátok magatokat és hazamentek, a kutya nem fog róla tudni, hogy találkoztunk. Viszont felhívnám a szíves figyelmet, hogy nem én hívtalak ide titeket, tehát, ha úgy döntötök, maradtok, az alkalmazkodás a jelszó. Mondhatnám, én pecóm, én szabályaim.

NONÓ Mért, volt ez valaha is másként? A lakás meg nem is a tiéd.

BONÓ Mondom, nekem van készpénzem. Mire kell és mennyi?

BOBÓ *(NONÓ-hoz)* Miért, tán a tiéd?

BONÓ Most kell pénz vagy nem?!

BOBÓ Kell hát! Mennyid van?

*BONÓ matatni kezd a pénztárcájában.*

BONÓ Tízeseim vannak… meg egy kis apró.

BOBÓ Az egyik tízes egyelőre elég lesz.

*BONÓ előkotor a pénztárcájából tízezer forintot.*

BONÓ Jó, nem bánom, de előbb mondd meg, mit akarsz vele.

BOBÓ Vásárolni. Nyilván nem kaját, azt láttam, ti hoztatok.

NONÓ Akkor?

*BOBÓ farkasmosolyra húzza száját, majd váratlanul BONÓ-hoz lép, és (miközben továbbra is NONÓ-t nézi) egy hirtelen mozdulattal kitépi BONÓ kezéből a papírpénzt. BOBÓ ugyanazzal a lendülettel elindul kifelé.*

BOBÓ Ne szarjatok, házon belül megoldom.

*BOBÓ kilép.*

NONÓ Normális vagy? Pénzt adsz neki?

BONÓ Pont neked magyarázzam el, hogy működik egy függő? Úgyis megszerzi, ami kell neki. Úgyhogy légy szíves, ne keltsd a feszültséget fölöslegesen!

BONÓ Nem is az övé a lakás.

BONÓ Ez most miért lényeges, Noémi?! Ő lakik benne. Mi meg rá vagyunk utalva a legendás vendégszeretetére.

*NONÓ erre nem tud hirtelen mit felelni, hallgatnak egy ideig.*

NONÓ És mit csináltak ezek Ausztriában?

BONÓ Gondolom, semmi legálisat.

NONÓ És akkor most itt fogunk ki tudja meddig asszisztálni neki az anyagozáshoz, vagy mégis hogy képzeled te ezt az egészet?

BONÓ Nem képzelek semmit, Noémi. Szerintem próbáljunk meg úgy viselkedni, mintha testvérek lennénk.

NONÓ És hol fogunk egyáltalán aludni?

BONÓ Hálózsákban, a padlón.

NONÓ A faszomért kellett nekünk idejönni!?

*Sötét.*

*Ugyanabban a szobában. BOBÓ időközben visszatért, mindkét kezében egy-egy*

*szék.*

BOBÓ Nézzétek miket szerváltam. A kényelmetekért mindent.

BONÓ Ez gyors volt.

NONÓ Neked van a házban egy dílered?

BOBÓ Kíváncsi vagy, mi? Bánja a kánya, elárulom. De csak, ha előbb megegyezünk, hogy bármi, ami elhangzik hármónk között, a négy fal között marad. Deal? Deal? Akkor pacsit rája!

*BOBÓ odanyújtja az összezárt öklét NONÓ-nak, majd BONÓ-nak. NONÓ és BONÓ némi habozás után ügyetlenül egymás után viszonozzák a gesztust.*

BOBÓ Süti. Később azért fel is esküszünk. Na, szóval, lassan egy éve ideköltözött a házba egy orvostanhallgató csóka. Hát nem kiderült, hogy ő meg az orvosis haverjai mindenféle drog-analógokat kutyulnak eladásra? Mondanom sem kell, gyorsan jóba’ lettünk. Ja, amúgy a koronavírus-tesztemet is ő menedzselte. Azt mondta, ha netán pozitív lesz, kárpótlásul tartós kedvezményt ad nekem az összes cuccra. Hogy mér’ éri ez meg neki, azt csak ő tudja. De totál jó arc amúgy. Mondjuk, szerintem ratyi. De ameddig csak távolról imád, addig leszarom. Most karcsú volt a választék, úgyhogy először úgy volt, be kell érnünk herbállal… de aztán beavattam a mi kis családi reúniónkba, amire ő elérzékenyült, és hozzám vágott egy kis unaloműzőt bónuszba.

*BONÓ közben leteszi a székeket, mindkét kezével belenyúl az azonos oldali nadrágzsebébe, és előránt egy-egy alufóliás pakkot. A bal kezében lévőt a feje fölé emeli…*

BOBÓ Ta-da-da-dám!

*… és idétlenül bábozni kezd vele.*

BOBÓ Íme kalap úrfi, a messze földön híres varázsló!

NONÓ Már itt tartasz… biót szívsz?!

BOBÓ Ha épp nincs más, azt is, igen. De ez a motyó speciel frankó. Nem valami acetonos patkányméreg. Színtiszta színtetikus mariska. Semmi csavarlazító meg miegymás. Szóval a mérleg nyolc gé fű, plusz két-három tirpnyi pszilka. Hétvégére pedig újabb nyalánkságok várhatók. Milyen nap is van ma?

BONÓ Kedd. De figyelj csak, Botond, titoktartást fogadtunk meg minden, kaptál pénzt is, de te meg engedd meg, hogy kitakarítsunk, jó? És mostantól, ha lehet, füstölj kint a konyhában.

BOBÓ Igenis, Borbála kedves. Velem lehet beszélni, pláne, hogy van motyó. De ezt a botondozást ne erőltessük, jó? *(fellelkesülve)* Meglássátok, nem is lesz olyan szar ez a háziőrizet-fless. Már csak piát kell valahogy bespájzolni, és jók vagyunk.

NONÓ Figyelj már, Botond! Te most tényleg azt képzeled, hogy Borival bonobósdit fogunk játszani veled…

BOBÓ Ósdi jó bonobósdi.

NONÓ … hogy a kedvedért ripsz-ropsz regrediálódunk, hogy te betépve meg bepszilocini… bepszilocibinezve, ki tudja mit művelhessél?

BOBÓ Regrediálódni… ez ellenséges nyelven van?

NONÓ Milyen ellenséges nyelven?

BOBÓ Gyámügyiül. Náluk lettél psszipológus, nem igaz?

NONÓ Családsegítőbe’ vagyok.

BOBÓ Ja, az mindjárt más.

NONÓ Diplomám szerint viselkedéselemző.

BOBÓ Gyámügy, igazságügy, járványügy… egykutya.

BONÓ Mi nálad ez a kutyás fixáció?

BOBÓ Fixáció? Mi van már te is terapeuta vagy? Aszittem, pedikűrös.

BONÓ Kézápoló és műkörömépítő, jó? Lábbal pont nem foglalkozom.

BOBÓ Aha… és azzal lehet keresni?

BONÓ Lehetni épp lehetne.

BOBÓ … csak?

BONÓ Csak kéne hozzá ügyfélkör is. A járvány meg most végképp betett. Tényleg, Nonó, ti meddig kapjátok a fizetést?

NONÓ Máris Nonó? Instant regresszió? *(sóhajt)* Nem tudni, senki nem tud semmi biztosat.

BOBÓ Hagyjuk már ezeket az ellenséges kifejezéseket, de tényleg!

NONÓ Akkor mit szeretnél, milyen kódot használjunk?

BONÓ Amilyet mindhárman ismerünk.

NONÓ Akkor mellőzhetnénk a sittes zsargont is?

BOBÓ Sittes zsargon… az a megvetés, ahogy tudod ezt mondani!? Kínoz a bűntudat?

NONÓ Mi bajod van?!

BOBÓ Azt böfögöd fel ilyenkor?

NONÓ Milyenkor?

BONÓ Na, jól van! Marakodás helyett inkább csináljunk valami hasznosat, jó? Kezdésnek vakarjuk ki a lakást a koszból. Én vállalom a konyhát. Bobó, van valami tisztítószered?

BOBÓ Na, jó, nem bánom, de a nagy munkálatok előtt én azért szivornyáznék egy kicsit. Szóljatok, ha ti is kértek, valamit. A gombesz példának okáért erősen romlandó, nem lehet ám sokáig tárolni. Amellett meg közismert terápiás szer. Még nektek sem lehet kifogásotok ellene…

*BOBÓ jókedvűen megindul kifelé a szobából.*

BOBÓ … oldja a szorongást, meg újrahuzalozza az agyat vagy mifene. Egy kis újrahuzalozás nem árthat meg egyikünknek sem.

NONÓ Neked semmiképpen.

*NONÓ és BONÓ összenéznek. BONÓ utánaered BOBÓ-nak. A magára maradt NONÓ a fejét csóválja.*

*NONÓ (hitetlenkedve)* Bazdmeg!?

*Sötét.*

*Ugyanaz a szoba. A matrac a falnak támasztva. A dohányzóasztal letörölve, a pornóújságok sztószba rendezve. NONÓ magába mélyedve port töröl.*

NONÓ Pókháló mindenütt. Isten tudja, mióta nem takarítottak itt.

*BOBÓ lép be szórakozott kifejezéssel az arcán.*

NONÓ Egyik nőcskéd sem volt hajlamos a takarításra?

BOBÓ Féltékenykedsz?

NONÓ Mi van?! Maradjál már magadnak! Undorító ez a mocsok, amiben élsz.

BOBÓ Ilyenkor anyu beszél ám belőled, azt remélem, tudod! Úristen, hányszor elkalapált téged a takarítás ürügyén. Ha gyereked lenne, azt is terrorizálnád? Remélem, én legalább meddő vagyok.

NONÓ Kicsit sem érzed magad rosszul? Csak mert a szerhasználók fokozottan veszélyeztetettek ám.

BOBÓ Azta, micsoda terelés volt! Erre még anyu is csettintene. A válasz azért még érdekel?

NONÓ Igen.

BOBÓ Nos, kutya bajom. De akkor már hadd kérdezzek én is valamit tetőled. Mit számít bármi is, mikor mi magunk nagy semmik vagyunk? Ha egyszer értelmetlenül járunk-kelünk csak ebben a kurva világban. A magam útját akarnám járni, de még azt sem tudom megmondani, mihez lenne kedvem igazán. Az egyetlen szüleink magatehetetlenné tettek minket.

NONÓ Mi az, fennköltre szívtad magad? Különben meg sosem unod meg mások hibáztatását?

BONÓ Addig mérgeztek minket rendszeres, alacsony dózisokban, amíg teljesen impotenssé nem váltunk.

NONÓ Csak a magad nevében deliráljál, jó?

BOBÓ Mióta is vannak evészavaraid? Hány éve jársz terápiába? Nézzél már magadba! Vagy ott van szegény Bonó…

NONÓ Mi van szegény Bonóval? Nem szorul ő senki szánalmára. Úgyhogy te se sajnáljad, jó? Sajnáld te csak magadat. *(gúnyosan)* Bűntudatod van? Vagy csak rávetíted a saját világfájdalmadat? Figyelj csak, már épp ideje lenne leállnod ezzel a határtalan követelődzéssel. Fogalmam nincs, mért gondolod, hogy te valami kivételes világszám vagy, akinek alanyi jogon jár minden. Csak mert szörnyű volt a gyerekkorod? Hát, tudd meg, te is szörnyű voltál. Mindent tönkrebasztál magad körül, mindig elérted, hogy csakis rólad szóljon minden. Mindent, érted? Tőlünk meg azt vártad, hogy mint árnyék, kövessünk. Hát, mi aztán jó árnyékok voltunk. A végén már azt se tudtuk, hol kezdődsz te és hol végződünk mi. Te szoktál arra egyáltalán gondolni, hogy milyen volt nekünk azután, hogy elment apu, aztán anyu, téged meg bezártak?

BOBÓ Mi az, hogy elment apu, mi az, hogy elment anyu?! Nem maguktól mentek el, bazdmeg! Vagy te máshogy emlékszel? Vagy akkor én mért voltam szerinted kóterben? Heeee? Mondjá’ már valamit, bazdmeg!

NONÓ Ne bazmegeljé’ már!

BOBÓ Ezt nem hiszem el. Te most komolyan nyelvészkedsz, bazdmeg?! Mi tettük azt velük! Mi hárman.

NONÓ Nem, nem, te tetted! Nekünk nem volt külön személyiségünk, hát nem érted meg, bazdmeg?!

BOBÓ Meg is bűnhődtem érte! Méghozzá alaposan! Amíg ti…

NONÓ Ta-da-dám, Bobó úrfi, a bűntudatkeltés hírhedt nagymestere! Hogy lehetsz ennyire…

*BONÓ lép be.*

BONÓ Kézmosás! Kihűl a vacsora.

*BONÓ kilép.*

BOBÓ Hallod, etetés van. Utánam!

*BOBÓ elindul kifelé. Pár lépés után négykézlábra ereszkedik…*

BOBÓ *(csimpánz-hangot utánozva)* U-u-u-u-u-u-u-u.

… *és az utolsó pár métert az öklére támaszkodva, majom-járásban teszi meg kifelé.*

*NONÓ leteszi a portörlőt, majd minden meggyőződés nélkül BOBÓ után ered.*

NONÓ *(sóhajtozva)* Így megy ez már minálunk.

*NONÓ kilép. SÖTÉT.*

*Ugyanabban a szobában. A matrac a földön, távolabb két leterített hálózsák. BONÓ lefekvéshez készülődik, BOBÓ egy sarokban ül a földön és maga elé motyog.*

BOBÓ … apu fancsali vicsora vagyok…

BONÓ Te mit darvadozol ott?

BOBÓ Hogy mi?

BONÓ Mit motyogsz?

BOBÓ Ja, semmit, fejben írogatok.

BONÓ Mit?

BOBÓ Ezt-azt.

BONÓ Mégis mit?

BOBÓ Nincs műfajuk. Agymenések. Ilyen mottószerű izék… ti szoktatok apuról dumálni?

BONÓ Hűha. Éles a kanyar. Hát… néha.

BOBÓ És álmodni velük?

BONÓ Ööööö… előfordul.

BOBÓ Én speciel rendszeresen társalgok velük, főleg apuval.

BONÓ Álmodban?

BOBÓ Nem, nem álmomban. Mármint nem alszom közben.

BONÓ És miről dumáltok?

BOBÓ Okoskodik, ahogy mindig szokta, én meg hallgatom. Hogy mit csináljak, mit ne csináljak. Főleg az utóbbi. Igazából nem mond akkora faszságokat. Nem csak habiszti szónokol, mint életében.

BONÓ Például?

BOBÓ Nem kopogtak?

BONÓ Hogy?

BOBÓ Nem kopogtak a bejárati ajtón?

BONÓ Én semmit nem hallottam. Vársz valakit?

BOBÓ Azt hittem, itt a medikus csóka, a díler, tudod. Ígérte, hogy később ránk néz. El akarom küldeni borért, meg nektek, ha kellene valami…

BONÓ Nem hinném, hogy járt volna itt valaki.

BOBÓ Valaki?

*BOBÓ elmosolyodik.*

BOBÓ Mint az Elveszett gyerekek városában? *(elváltozatott hangon)* Járt itt valaki? *(saját hangján)* Megvan ez neked?

BONÓ Ööööö… asszem, nincs. Na, de miket magyaráz neked apu?

BOBÓ Ja… hát mindig elnyom valami szentenciát. Ugyanazt variálja t’onképpen. Hogy nem haragszik, meg mi se haragudjunk, meg vigyázzak magamra, hogy vigyázhassak rátok, blablablabla. Meg mindenféle praktikai tanácsai vannak, hogy mit hogyan csináljak a lakás körül.

BONÓ … és anyuval?

BOBÓ Vele inkább csak hallgatunk.

BONÓ És milyen?

BOBÓ Hallgatni? Vagy anyu milyen?

BONÓ Anyu.

BOBÓ Milyen… olyan normál. Nem részeg például. Hogy is mondjam, olyan anyai vagy tudomisén. Én már amúgy nem gyűlölöm őket. De a megbocsátáson azért még melóznom kell.

BONÓ Hmm… gondoltál már arra, hogy változtass az életeden, úgy értem gyökeresen?

BOBÓ Hogy lejöjjek a cuccról meg ilyenek?

BONÓ Ja, igen… hogy valami merőben másba kezdj. Hogy kiválassz magadnak egy járatlan utat, és elindulj rajta.

BOBÓ Ó, Bonó, én rengeteg mindenen gondolkodom egyfolytában. De nem mondhatnám, hogy sok szarra jutottam idáig. Amikor pedig eljutok arra a szintre a gondolkodásban, ami már nem elviselhető, akkor jól kiütöm magamat. És igyekszem sohasem kijózanodni teljesen. Olyan, mintha… mintha folyton sürgetne valami, hogy egyre csak etessem, etessem, tömjem azt a tátongó pofáját.

BONÓ Hmmm… figyu csak, Bobó, ha egy mód van rá, ne veszekedjünk ebben a két hétben vagy ameddig itt kell lennünk, jó? Legjobb lenne persze utána se.

BOBÓ Mintha legbelül üreges lennék. Mint a hagyma. Ha lefejted minden rétegét, belül nem találsz semmit. Ez a valami tehát maga a nagy-nagy büdös semmi. Érted?

BONÓ Hallottad, amit mondtam?

BOBÓ Mit is?

BONÓ Hogy amennyire lehetséges, ne baszogassuk egymást.

BOBÓ Ja, jó persze, adom. Viszont most kurvára meginnék valamit.

BONÓ Tényleg? Akkor tudnál kedvesebb lenni Nonóval? Sokkalta kedvesebb.

BOBÓ Mondd, Bori, te nem találod szomorúnak, hogy az utóbbi száz év legnagyobb járványa kellett hozzá, hogy újra összeverődjünk?

BONÓ Összeverődjünk? Néha meg tudsz lepni a szóhasználatoddal.

BOBÓ Volt időm olvasgatni.

*BONÓ kedve váratlanul felderül.*

BONÓ *(kedélyesen)* Hát, máskor nagyon is hajlamos lennék… de most valahogy semmit nem találok szomorúnak. Most úgyis az a vers, hogy a *(elváltoztatott hangon)* világ már sosem lesz ugyanaz, mint a járvány előtt. *(saját hangján)* Ez engem valamiért most inkább tölt el bizakodással, mint aggodalommal.

*BOBÓ-ra átragad BONÓ hirtelen támadt jókedve.*

BOBÓ *(kedélyesen)* Tényleg? Végül is sokkal rosszabb már nem lehet. Akkor már mért ne lehetne egyenesen jobb? Nonónak most van az életébe’ valaki?

BONÓ *(röhögve)* Az életébe’? Valaki? Ez most hogy a faszba jön ide, kedves bátyám? Tudtommal nincs senkije. Egyébként sem egyszerű a férfiakhoz a viszonya. *(vinnyogva*) Ami tán nem is annyira meglepő azok után, hogy a bátyjával volt az első szexuális élménye.

*BONÓ és BOBÓ fuldokolnak a nevetéstől.*

BOBÓ *(vinnyogva)* Úgy érted, apu után az első. Vagyis második, örök második.

BONÓ *(vinnyogva)* Viszont nem hagy nyugodni egy gondolat.

BOBÓ *(vinnyogva)* Éspedig? Hadd haljam!

BONÓ *(vinnyogva)* Te tettél a varázsgombából a főzelékbe?

BOBÓ *(vinnyogva)* Valamicskét.

*NONÓ lép be elfogódott arckifejezéssel, haja törülközőbe csavarva. Nem reagálja le BONÓ és BOBÓ fergeteges hangulatát.*

NONÓ Tábori körülmények ide vagy oda, ez különösen jól esett *(hitetlenkedve)* És amúgy is ilyen… ilyen különösen érzem magam. Az előbb itt volt valaki?

*BONÓ és BOBÓ a könnyüket törölgetve összenéznek, aztán rámerednek NONÓ-ra. NONÓ közben rátelepedik a szabad hálózsákra.*

NONÓ Tisztára úgy hallottam, mintha kopogna valaki.

BOBÓ Igen, volt itt.

NONÓ *(révetegen)* Igen? Kicsoda?

BOBÓ Valaki.

NONÓ *(révetegen)* De ki?

BOBÓ Valaki, személyesen.

NONÓ *(révetegen)* De ki?

BOBÓ Itt járt Valaki, az elveszett gyerekek megmentője.

*NONÓ bólint. A szobára pár percnyi csönd ereszkedik.*

NONÓ Hajmosás közben eszembe jutott anyu. Hogy amíg kicsi voltam, mindig ő mosta meg nekem. Hogy ő tanított meg turbánt kötni. Hogy nem volt mindig szörnyű. Hogy igenis tudott nagyon kedves is lenni.

*NONÓ elpigyeredi magát.*

NONÓ És most egyszerre nagyon elkezdett hiányozni az anyukám.

*BONÓ és BOBÓ egy darabig kikerekedett szemmel nézi a pityergő NONÓ-t,*

*aztán BONÓ feláll, átlép a saját hálózsákjáról NONÓ-éra, odaguggol NONÓ-hoz, és átöleli. BOBÓ kissé tanácstalanul nézi a pityergő NONÓ-t és az őt vigasztaló BONÓ-t, majd gondol egyet, és négykézláb odaszökdel a húgaihoz. BOBÓ átöleli BONÓ-t és NONÓ-t.*

BOBÓ *(a csimpánzok nyugtató hangját utánozva)* U-u-u-u-u-u-u-u-u-u.

*BONÓ kiemeli a fejét, és a nézőtér felé fordítja.*

BONÓ Így megy ez már minálunk.

*Sötét*

2020